Brian Mikkelsen (KF), 2010-05-11:
Indledningsvis vil jeg gerne kvittere for beslutningsforslaget.
Det adresserer en vigtig problemstilling, nemlig hvordan vi kan skabe gode forhold for selvstændigt erhvervsdrivende.
Jeg vil godt starte med at understrege, at vi i regeringen ligesom Dansk Folkeparti er meget fokuseret på at skabe så gode vilkår som muligt for danske virksomheder.
Det gælder store virksomheder, det gælder små og mellemstore virksomheder, og det gælder så sandelig også selvstændigt erhvervsdrivende.
Derfor har vi også gennem en årrække arbejdet intensivt med at skabe rigtig gode rammer for det danske erhvervsliv.
Vi har igangsat en lang række initiativer, der bl.a. har styrket iværksætterkulturen, lettet de administrative byrder med næsten 25 pct., givet virksomheder i alle størrelser bedre adgang til kapital og lånemuligheder, hjulpet små virksomheder med kom i gang-lån og givet mulighed for kvalificeret vejledning til både håndværkeren og den højteknologiske startop på DTU.
Vi har kort sagt fået skabt nogle særdeles gode rammer for vores virksomheder og opbygget et sammenhængende og meget velfungerende erhvervsfremmesystem i Danmark.
Det er ordninger, som i hvert fald ordførerne her i salen er bekendt med.
Mange af dem er jo også blevet til i et bredt samarbejde med oppositionen og forslagsstillerne.
Senest har der f.eks. været erhvervspakken for små og mellemstore virksomheder fra september 2009 og aftalen om fordelingen af globaliseringsreserven til innovation og iværksætteri fra november sidste år.
Det har bl.a. givet yderligere midler til omstilling og fornyelse i hårdt ramte områder og en forbedring af etableringskontoordningen.
Jeg er derfor også meget glad for, at undersøgelser viser, at vores fælles ansvar virker.
F.eks. peger DI i deres globaliseringsredegørelse fra 2010 på, at Danmark sammenlignet med året før er rykket fra en syvendeplads op til en fjerdeplads blandt alle OECD-lande, når det gælder virkelyst og iværksætteri.
Men det betyder selvfølgelig ikke, at vi i regeringen vil hvile på laurbærrene.
Faktisk har vi jo i februar i år sat os nye og meget ambitiøse mål.
Bl.a. skal vi i 2020 være blandt de lande, der er bedst til at skabe nye vækstvirksomheder.
Derfor vil vi selvfølgelig også i forbindelse med de indsatser, vi igangsætter for at nå vores mål, se på, hvordan målene nås ved at forbedre vilkårene for de selvstændigt erhvervsdrivende. For det første vil vi fortsætte arbejdet med at forenkle og minimere virksomhedernes administrative byrder.
For det andet vil vi præsentere en ny strategi for vækst i små og mellemstore virksomheder, der giver mindre virksomheder endnu bedre mulighed for at vokse sig store.
I strategien skal der bl.a. sættes fokus på, hvordan vi kan overkomme de barrierer, der gør, at den nystartede virksomhed eller den allerede etablerede håndværker vælger at blive lille.
I den forbindelse vil vi bl.a. udarbejde analyser, der viser den samfundsøkonomiske betydning af små og mellemstore virksomheder.
For det tredje skal vi i forligskredsen bag erhvervspakken for små og mellemstore virksomheder overveje, om der er behov for at justere eller forlænge indsatsen.
Regeringen vil hele tiden arbejde for at styrke rammevilkårene for alle vores virksomheder, små som store, selskaber som selvstændige.
Det håber og forventer jeg at vi også fremover vil kunne finde opbakning til her i salen.
Vi er nemlig afhængige af, at vores erhvervsliv får så gode vækstvilkår som overhovedet muligt, og ikke mindst at mange af de nye og små virksomheder kommer ind i solide vækstforløb.
Det er nemlig dem, som skaber en meget stor del af vores nye arbejdspladser.
Afslutningsvis vil jeg gerne sætte en tyk streg under, at regeringen er på bølgelængde med intentionerne i det fremsatte beslutningsforslag.
Vi skal skabe gode vilkår for vores erhvervsliv.
Det er vi i fuld gang med, og det vil vi fortsætte med.
Vi vil i vores videre arbejde med at styrke virksomhedernes rammevilkår også se på mulighederne for at forbedre forholdene for selvstændigt erhvervsdrivende, f.eks. i den kommende strategi for vækst i små og mellemstore virksomheder.
Jeg mener, det vil være helt naturligt at tænke disse ting sammen.
Det gælder ikke mindst i disse tider, hvor vi på alle niveauer skal forsøge at spare på omkostningerne i vores administration.